**RAUTJÄRVEN VEDEN VIHVILÄNSUON JÄTEVEDENPUHDISTAMON SANEERAUS KUORMITTAA HIITOLANJOKEA HUHTIKUUSSA**

Vihvilänsuon jätevedenpuhdistamolla käsitellään Simpeleen ja Laikon alueiden yhdyskuntajätevedet. Jätevedet puhdistetaan ympäristölupamääräysten mukaisesti ja johdetaan puhdistettuna purkuvesistöön eli Hiitolanjokeen. Rautjärven kunnan vesihuoltoliikelaitoksella on käynnissä Vihvilänsuon jätevedenpuhdistamon saneeraus. Saneeraus aloitettiin syksyllä 2023 ja osissa toteutettavan puhdistamon laaja-alaisen saneerauksen on määrä valmistua kesään 2025 mennessä.

Viimeisessä vaiheessa saneerataan puhdistamon jälkiselkeytys ja ilmastus. Korjaustöiden aikana puhdistamon biologinen puhdistusprosessi joudutaan ohittamaan arviolta n. 14 vrk ajan, jonka aikana jätevedet johdetaan esikäsittelyn jälkeen purkuvesistöön. Ohitus aiheuttaa Hiitolanjoelle lyhytaikaisesti merkittävää kuormitusta normaalitilanteeseen nähden.

Rautjärven Vesi on hakenut toimintaa valvovalta viranomaiselta Kaakkois-Suomen elinkeino-, liikenne ja ympäristökeskukselta ympäristösuojelulain 123 §:n mukaista poikkeamista Vihvilänsuon jätevedenpuhdistamolla. Valvontaviranomainen on päätöksellään hyväksynyt työn toteuttamisen esitetyllä tavalla päätöksen mukaiset määräykset huomioon ottaen. Tarkemmin päätökseen voi tutustua Elyn sivuilla: [Kuulutukset ja ilmoitukset - ely - ELY-keskus](https://www.ely-keskus.fi/kuulutukset/-/categories/14248?p_r_p_resetCur=true&p_r_p_categoryId=14248#ely-region-selection).

Saneeraus aiheuttaa hetkellisesti merkittävän kuormituksen Hiitolanjoelle, mutta pitkällä aikavälillä se parantaa laitoksen toimintavarmuutta sekä ympäristönsuojelun tilaa. Saneerauksen aikana toteutuvan kuormituksen suuruus ja sen vaikutukset on määrätty tarkkailtavaksi ja raportoitavaksi. Saneerauksen ja siitä johtuvan ohituksen ajankohta on pyritty valitsemaan siten, että ohitusvedestä aiheutuisi mahdollisimman vähän haittaa vesistölle. Saneeraus toteutetaan huhtikuussa viikkojen 14, 15 ja 16 aikana, jolloin joessa on oletettavasti suuret virtaamat. Toteutukseen liittyvät yksityiskohdat ja aikataulut tarkentuvat tulevien viikkojen aikana ja ohituksen aloittamisesta ja päättymisestä tiedotetaan erikseen Hiitolanjoen jokivarren asukkaita, elinkeinonharjoittajia ja kalastuskuntia.

Ohituksen aikana sekä muutama vuorokausi ohituksen päättymisen jälkeen pyydämme välttämään uimista ja saunaveden ottamista ylimääräisestä kuormituksesta johtuvan virus- ja bakteerivaaran takia.

Pahoittelemme saneerauksesta aiheutuvaa haittaa. Tavoitteenamme on parantaa Hiitolanjoen vedenlaatua sekä alueella asuvien ihmisten ja eliöiden elinolosuhteita!

Terveisin,

Juho Jylhä

Rautjärven vesihuoltoliikelaitoksen johtaja